Siden den 13. januar har mange bornholmske bredbåndskunder været generet af radiostøj på det 5 GHz trådløse bredbåndsnetværk, som drives af fiberselskabet BornFiber via 60 mobilmaster. Også lokale wifi-net på frekvensbåndet er generet.

Støjkilden, eller kilderne, har været omgærdet af stor mystik, da det indtil videre har været umuligt at fastslå, hvem eller hvad der skabte problemet.

Tirsdag tog Energistyrelsen (som har ansvaret for teleområdet) og BornFiber så til øen for at forsøge at finde kilden, som især har generet kunder omkring Rønne, Aakirkeby og Nexø.

Men desværre blev det en ufrugtbar dag, fortæller administrerende direktør for BornFiber Kristian Sørensen:

»Vi kunne simpelthen ikke spore os frem til kilden til støjen, så lige nu må vi erkende, at ikke kan løse problemet for vores kunder,« siger han.

Læs også: Mystisk radiostøj forstyrrer bredbåndet på Bornholm

Undersøgelserne på Bornholm blev yderligere vanskeliggjort af, at støjen ændrede karakter i løbet af sidste weekend. Fra at have ligget på et højt niveau fra 13. januar og 11 dage frem faldt den i to dage for derefter igen at stige til det høje niveau. Men for godt tre dage siden faldt den så igen:

»Men slet ikke ned til det normale. Støjniveauet ligger stadig et stykke over vores basislinje,« siger Kristian Sørensen.

Siden støjen blev opdaget, har BornFiber i samarbejde med Energistyrelsen forsøgt at udelukke forskellige lokale kilder, som muligvis uforvarende kunne være årsagen. Det drejer sig blandt andet om DMI’s vejrradar på Bornholm, som efterfølgende er blevet frikendt:

»Vi har også forsøgt at slukke for vores eget udstyr, men det har heller ikke givet noget resultat. Så vi kan simpelthen ikke komme med et bud på, hvad årsagen kan være,« siger Kristian Sørensen.

Ingen konklusion fra Energistyrelsen

Heller ikke Energistyrelsen ønsker at gisne om årsagen, men teknikere har givet BornFiber en række værktøjer til at ændre på parametre i deres sendeudstyr, så kunderne bliver mindst mulig forstyrret:

»Kunderne mister måske en smule båndbredde, men forhåbentlig skulle forbindelsen være mere stabil,« siger Kristian Sørensen.

Hos BornFiber har man indsat ekstra support til at hjælpe kunderne kanalskifte på wifi og frekvensskifte på de trådløse bredbåndsforbindelser.

Og så har BornFiber og Energistyrelsen etableret et 'udrykningshold', der med kort varsel kan tage til Bornholm, hvis der igen opstår ændringer:

»Vi er i sådan en ambivalent situation; vi vil selvfølgelig gerne have, at alting bliver normalt igen, men på den anden side vil både vi og Energistyrelsen også gerne finde årsagen til støjen, så erfaringerne kan bruges andre steder,« siger Kristian Sørensen.